প্রথম দিন বাংলা ১ম পত্র পরীক্ষায় অংশ নিয়েছে। জানা গেছে, আলুটিলায় ধাতুচৈত্র বৌদ্ধবিহারের প্রধান ভান্তের অন্ত্যেষ্টিক্রিয়া অনুষ্ঠান ছিল গতকাল। এখানে বহু পুণ্যার্থীর মিলনমেলা ঘটে। এ নিয়ে রাস্তার দুই পাশে মেলা বসে। দোকানে পিঠা খাওয়ার জন্য অনেক লোক জড়ো হয়। এমন সময় ঢাকা থেকে পাথরবোঝাই (চট্ট মেট্রো ১১-৩৮০০) ট্রাকটি জড়ো হওয়া লোকদের ওপর তুলে দেন চালক। এতে সাতজন নিহত ও নয়জন আহত হন। আহতদের মধ্যে ববি মারমা ও অন্য একজনের অবস্থা আশঙ্কাজনক। সদর হাসপাতালের আবাসিক চিকিৎসক নয়ন ময় ত্রিপুরা জানান, আহতদের অবস্থা এত বেশি খারাপ যে তাদের অন্য কোথাও পাঠানো যাচ্ছে না। পুলিশ ঘাতক ট্রাকটি আটক করেছে। তবে চালক পালিয়ে যেতে সক্ষম হন। ঘটনার খবর পেয়ে খাগড়াছড়ির এমপি কুজেন্দ্র লাল ত্রিপুরা ও পৌর মেয়র মো. রফিকুল আলম আহতদের হাসপাতালে দেখতে যান। ঘটনাস্থল থেকে নিহতদের লাশ উদ্ধার করে নিয়ে আসেন ফায়ার সার্ভিস ও পুলিশ বাহিনীর সদস্যরা। দুর্ঘটনার সংবাদ ছড়িয়ে পড়লে নিহত ও আহতদের পরিবারের সদস্যরা স্বজনদের খুঁজতে হাসপাতালে ভিড় জমান। এ সময় অনেকেই কান্নায় ভেঙে পড়েন। খাগড়াছড়ি হাসপাতালে চিকিৎসাধীন ব্যক্তিরা হলেন মাটিরাঙা উপজেলার তবলছড়ি এলাকার মংসাউ মারমার স্ত্রী ম্রানাইউ মারমা (২৫), সদর উপজেলার মাইসছড়ি এলাকার সাজাউ মারমার ছেলে জনি মারমা (২৮), মাটিরাঙা উপজেলার আলুটিলা এলাকার ইন্দ্র ত্রিপুরার ছেলে সুকেন ত্রিপুরা (২৮), মহালছড়ি উপজেলার চেহাইউ মারমার মেয়ে ববি মারমা (৩০), চুংড়াছড়ি এলাকার মংমং মারমার স্ত্রী উমেচিং মারমা, সদর উপজেলার খাগড়াপুর এলাকার তরুণ ত্রিপুরার স্ত্রী পিপি রানী ত্রিপুরা (২৪), রাঙামাটি জেলার সাজেকের দারিপাড়া এলাকার জনি চাকমার ছেলে শান্তিরঞ্জন চাকমা (৪৫), মহালছড়ি উপজেলার চিংলামং মারমার ছেলে চিংক্যহ্লা মারমা (৮), একই এলাকার মংমং মারমার মেয়ে চিংম্রাউ মারমা (১৫) ও পাইসাউ মারমার ছেলে রনি মারমা (৩০)। সর্বশেষ তথ্যে জানা যায়, লাশগুলো ময়নাতদন্তের জন্য হাসপাতালে পাঠানো হয়েছে।